Do No Harm

***Do No Harm*** () ir ASV televīzijas seriāla "Pazudušie" pirmās sezonas divdesmitā sērija. Sērijas režisors ir Stīvens Viljamss, bet scenāriste — Džanete Tamaro. Sērija pirmo reizi pārraidīta 2005. gada 6. aprīlī.

Sērija vēsta par Būna stāvokļa straujo pasliktināšanos, un to kā Džeks kopā ar dažiem izdzīvojušajiem cenšas glābt viņa dzīvību. Tajā pašā laikā Klērai sākas dzemdības, un Keita kopā ar Džinu un Čārliju ir spiesti viņai tajās palīdzēt. Paralēli tiek atklāts stāsts par Džeka kāzām ar viņa pacienti Sāru.

## Sižets

### Uz salas
Ievainoto Būnu nogulda alā, un Džeks sāk dot pavēles pārējiem. Viņš aizsūta Keitu uz pludmali pie Sojera, lai viņa paņemtu no viņa alkoholu. Pēkšņi Būna plaušas pārstāj darboties, un Džeks pārdur tās, lai viņš atkal varētu elpot. Pludmalē Sojers un Maikls paņem pārtraukumu no plosta celtniecības, bet Džins turpina strādāt, atsakoties atpūsties. Viņi sarunājas ar Klēru, kura sūdzas par nelabu dūšu. Tad pieskrien Keita, un Sojers, bez ierastajiem strīdiem, atdod viņai visu alkoholu no saviem krājumiem.

Džeks sašuj Būna krūšu brūci, taču viņam ir nepieciešama asins pārliešana, bet Džeks nezina, kā to veikt bez atbilstoša aprīkojuma. Viņš nolemj to atlikt, jo Būna kāja ir smagi sadragāta, taču Sun uzstāj, ka Džekam nepieciešama atpūta. Tad viņš dodas pie Čārlija un jautā par Loka atrašanās vietu, jo viņš jau kādu laiku nav redzēts, taču Čārlijs nezina, kur Loks atrodas. Keita skrien uz alu, taču paklūp, saplēšot alkohola pudelītes. Tajā pašā brīdī viņa dzird Klēras kliedzienus — viņai sākušās kontrakcijas, jo ir nogājuši ūdeņi.

Džins pludmalē dzird Keitas kliedzienus un steidzīgi dodas džungļos, kur Keita lūdz viņam atvest Džeku. Šajā laikā Džeks cenšas noteikt Būna asinsgrupu un izgatavot improvizētu adatu vēnas punkcijai. Būns klusībā nomurmina savu asinsgrupu, kā arī piemin Šenonu un lidmašīnu. Tad Džeks uzdod Sun atrast asins donoru. Tikmēr Saīds aizved Šenonu uz randiņu nomaļā pludmalē. Asins donoru atrast neizdodas, jo daudzi nezina savu asinsgrupu. Tomēr Sun atgriežas ar jūras ezi, kura adatas var izmantot kā improvizētas medicīniskās adatas. Tad Džeks atzīst, ka viņš ir universāls donors, taču Būnam no viņa asinīm var rasties anafilaktiskais šoks, tomēr citas iespējas nav. Džins ieskrien alā un paziņo par Klēru, taču Džeks paliek pie Būna un dod norādījumus Čārlijam, kurš aizskrien kopā ar Džinu.

Pēc vienas pārliešanas Būns kaut ko murmina par *[[Beechcraft]]* un lūku. Tajā pašā laikā Keita gatavojas palīdzēt Klērai dzemdēt bērnu. Būna stāvoklis turpina pasliktināties, jo visa pārlietā asins uzkrājas viņa sadragātajā kājā. Džeks secina, ka Loks viņiem ir melojis par Būna traumas patieso cēloni. Arī pats Džeks sāk justies slikti, jo jau ir veicis vairākas pārliešanas. Viņš nolemj amputēt Būna kāju, izmantojot pārvadāšanas konteinera durvis, lai gan Maiklam ir šaubas par šo ieceri. Sun arī atzīst, ka, viņasprāt, Būnu vairs nevar izglābt, taču Džeks joprojām ir apņēmības pilns cīnīties līdz galam. Tad Būns atgūst samaņu un lūdz Džekam ļaut viņam nomirt mierā. Džeks beidzot piekrīt. Būns mirst vienlaikus ar Klēras bērna piedzimšanu.

No rīta Klēra aizved savu mazuli uz pludmali, kur pārējie izdzīvojušie viņu apskata. Tur Hērlijs norāda Džekam uz priecīgo Saīdu un Šenonu, kuri atgriežas no randiņa. Džeks pieiet pie Šenonas un paziņo viņai par Būna nāvi. Vēlāk viņa raud pie viņa ķermeņa alā. Džeks sakravā savas mantas un paziņo Keitai, ka Būnu nogalinājis Loks, kuru viņš tagad dosies meklēt.

### Džeka atmiņas
Džeks sarunājas ar savu draugu Marku, palīdzot viņam sasiet tauriņu. Viņi joko par gaidāmo uzstāšanos kāzās, kad sieviete ienāk ar Džeka kāzu uzvalku. Kāzu mēģinājumā Džeks iepazīstina Marku ar savu topošo sievu Sāru. Viņa vēlāk viesiem pastāsta par viņu pirmo tikšanos — kā Džeks pēc autoavārijas brīnumainā kārtā atjaunojis viņas mugurkaula funkcijas.

Tajā vakarā Džeks spēlē klavieres, kad viņam pievienojas Sāra. Džeks atzīst, ka vēl nav uzrakstījis savu zvērestu, taču sola to drīz izdarīt. Vēlāk viņš sēž pie baseina, dzerot. Viņam pievienojas Kristians, kuram Džeks atklāj šaubas par sevi — ka, iespējams, nebūs labs vīrs. Viņa tēvs tikai atbild, ka Džeka problēma ir tā, ka viņš neprot "atlaist" cilvēkus, kurus mīl. Kāzu ceremonijā Džeks nolemj nelasīt sagatavotos zvērestus. Tā vietā viņš saka, ka nevis viņš izglāba Sāru, bet gan Sāra izglāba viņu — un ka viņš vienmēr viņu mīlēs.

## Lomās

### Galvenie varoņi

* Metjū Fokss — Džeks Šepards
* Evandželīna Lilī — Keita Ostena
* Horhe Garsija — Hugo "Hērlijs" Rejess
* Džošs Holovejs — Džeimss "Sojers" Fords
* Navīns Endrūss — Saīds Džara
* Daniels Dejs Kims — Džins Kvons
* Jundžina Kima — Sun Kvona

* Herolds Perino — Maikls Dosons
* Malkolms Deivids Kellijs — Volts Dosons
* Megija Greisa — Šenona Rezerforda
* Īens Somerholders — Būns Kārlails
* Dominiks Monahans — Čārlijs Peiss
* Emīlija de Ravina — Klēra Litltone

### Otra plāna varoņi

* Džons Terijs — Kristians Šepards
* Zaks Vords — Marks Silvermans
* Džūlija Bouena — Sāra Šeparda
* Medisona — suns Vinsents
* Dastins Vačmens — Stīvs Dženkinss

* Kriss Kandela — Kreigs
* Braiens Sato — Ričards
* Mārdžorija Marjane — Beta
* Džims Mocarela — Džeroms

## Ārējās saites